
	[bookmark: nev]SKRABÁK BOGLÁRKA
skrabakbogi@gmail.com
Programtervező informatikus
BSc, 5. félév
Eötvös Loránd Tudományegyetem
Informatikai Kar
	
[bookmark: _GoBack]






Témavezető:
	Ligeti-Nagy Noémi
tudományos munkatárs,  HUN-REN Nyelvtudományi Kutatóközpont




Alkalmazás a HuSpaCy és e-magyar magyar nyelvi elemzők összehasonlításához

Kulcsszavak: nyelvfeldolgozás;tokenizálás;morfoszintaktikai elemzés;névelem-felismerés;teljesítményjavítás
A HuSpaCy és az e-magyar két magyar nyelvi elemzőrendszer, napjainkban a legjelentősebbek közé sorolhatók, nyelvtechnológiai kutatásokban fontos szerepet játszanak. A két rendszer megközelítése azonban meglehetősen különböző, így érdemes vizsgálni, miben térnek el, adott nyelvi szinten melyik teljesít jobban, valamint van-e valamelyiknek olyan hibája, amire a felhasználónak számítania kell. Ezt az összehasonlítást teszi lehetővé az általam fejlesztett Launcher_huspacy_emagyar alkalmazás, amely segítségével az elemzőket használó szakember támpontot nyerhet ahhoz, hogy munkájához melyik elemzőt érdemes választania. Dolgozatomban az alkalmazásfejlesztés során fellépő kutatási tevékenységről számolok be.
Az alkalmazás célkitűzése, hogy az összehasonlításra alkalmas formára hozza az elemzők kimenetét a tokenizálás, morfológiai elemzés, lemmatizálás, szófaji címkézés, függőségi elemzés és tulajdonnév-felismerés szintjén. Ehhez az alkalmazásban megvalósítottam azt, hogy az elemzők egységesen, egy Python-program megfelelő paraméterezésével futtathatók legyenek. A munka során a 2022. 06. 20-ai országgyűlési jegyzőkönyvet használtam tesztfájlként. Az elsődleges feladat a tokenizálás egységesítése volt, az elcsúszásokat egy saját logika alapján kezeltem. Ezt követően minden nyelvi szinten áttekintettem az elemzők sajátosságait, ahol szükséges volt, konverziót hajtottam végre a címkehalmazok között.
Eredményeim magában foglalják az elemzők egységesítésének informatikai kérdéseit és nehézségeit, az elemzők felderített hibáit, a különbségek kezelését, az egyes nyelvi szinteken előforduló megközelítések részletes elemzését, egy saját készítésű, az alkalmazásba integrált függőségi konvertert, illetve a HuSpaCy integrált morfológiai komponensének teljesítményén sikerült javítanom.
Összefoglalva tehát egy alkalmazásfejlesztésben gyökerező feladat egy olyan kutatómunkává nőtte ki magát, amely a két elemzőt átfogóan vizsgálja, egyes esetekben javítja, mindemellett lehetőséget biztosít a nyelvészek és nyelvtechnológusok számára, hogy az alkalmazást használva saját következtetéseket is levonhassanak az egységes összehasonlítási táblázatok nyomán.
--- ACM klasszifikáció ---
- Computing methodologies/Artificial intelligence/Natural language processing/Language
resources
- Computing methodologies/Artificial intelligence/Natural language processing/Phonology /
morphology
- Software and its engineering/Software creation and management/Designing
software/Software design engineering



